За знаёмай акуратнай хаткай, дзе жыве адзіная на ўсю вёску маладая сям’я Грыгаровічаў, пра якую пісала наша газета, не ўбачылі звыклых рэшткаў былой сядзібы. Каля лесу надрываўся, вурчаў бульдозер, а ля самай дарогі ляжала вялікая, запэцканая граззю бляха. Бачна было, што тут толькі што закончылася вялікая работа, вынікам якой і стала чыстая, роўная пляцоўка. Спыніліся. Пакуль аглядаліся, на трактары пад’ехаў Андрэй Грыгаровіч, выйшла з суседняй хаты яго маці Вольга Аляксееўна, а ў канцы вуліцы паказаліся знаёмыя сельсавецкія “Жыгулі”. І адразу на вясковай вуліцы адбылася імправізаваная нарада па адным з самых актуальных на сёння пытанняў для мясцовай улады – навядзенню парадку на зямлі.